
FM sniedz priekšlikumus ātrākam valsts budžeta līdzekļu izlietojumam ES fondu projektos
Otrdien, 15. septembrī, valdība Ministru kabineta (MK) sēdē konceptuāli lēma par Eiropas Reģionālās attīstības fonda, Eiropas Sociālā fonda un Kohēzijas fonda 2007.–2013. gada plānošanas perioda aktivitātēs plānotajām valsts budžeta līdzekļu pārdalēm 2009. gadā, lai veicinātu Eiropas Savienības (ES) fondu projektu finansēšanai piešķirto valsts budžeta līdzekļu apguvi pilnā apmērā.

Finanšu ministrija (FM) kā ES fondu vadošā iestāde izvērtēja atbildīgo ministriju sniegto informāciju par prognozēto valsts budžeta finansējuma apguvi ES fondu projektiem un secināja, ka vairāku aktivitāšu ietvaros 2009. gadā prognozējama tikai daļēja finansējuma  apguve. Tādēļ pēc FM ierosinājuma valdība lēma operatīvi novirzīt valsts budžeta finansējumu tām ES fondu aktivitātēm, kuru ietvaros šo finansējumu varēs apgūt vēl 2009. gadā, tādējādi ātrāk deklarējot izdevumus EK un atgūstot atpakaļ valsts budžetā ieņēmumu veidā.

Tā piemēram, valdība lēma Ekonomikas ministrijas (EM) triju aktivitāšu ietvaros neapgūto valsts budžeta finansējumu – 656,8 tūkstošus latu – pārdalīt EM aktivitātei, kas paredz atbalstu pašnodarbinātības un uzņēmējdarbības uzsākšanai. Šai aktivitātei finansējumu līdz 1,6 miljonu latu apmērā iespējams pārdalīt arī no Reģionālās attīstības un pašvaldību lietu ministrijas aktivitātes, kas vērsta uz informācijas sistēmu un elektronisko pakalpojumu attīstību. Tāpat šai aktivitātei tiks piešķirti 707,9 tūkstoši latu, kas iepriekš tika rezervēti FM aktivitātei, paredzot atbalstu strukturālo reformu īstenošanai un analītisko spēju stiprināšanai valsts pārvaldē.

No Satiksmes ministrijas pārziņā esošās aktivitātes, kas paredz satiksmes drošības uzlabojumus apdzīvotās vietās ārpus Rīgas, tiks pārdalīti 1,59 miljoni lati FM budžeta apakšprogrammā „Finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. Šis finansējums tiks rezervēts pārējiem ES struktūrfondu un Kohēzijas fonda projektiem, un FM tuvākajā laikā sagatavos priekšlikumus par tā turpmāko izlietojumu.

